Pitkäniemen aikuispsykiatriselle osastolle rakennetaan liki 100 miljoonalla eurolla uudet tilat Taysille – Rakennustyöt alkavat vuonna 2020, kunhan ministeriöltä heltiää poikkeuslupa

Uudet tilat nousevat Taysin Silmäkeskuksen ja potilashotellin naapuriin Arvo Ylpön kadulle, vanhojen Z-talojen tilalle. Rakennustöiden on tarkoitus alkaa vuonna 2020. Tavoitteena on, että aikuispsykiatriatoiminta päästäisiin siirtämään Nokian Pitkäniemen sairaalasta uusiin tiloihin Kaupin kampukselle vuoden 2023 aikana. Investoinnin hintalapuksi on laskettu 97,5 miljoonaa euroa. Summa sisältää uusien tilojen rakentamisen lisäksi alueen teiden ja pysäköintihallin rakentamisen sekä Z-talojen purun. Tilojen vuosittaisten kustannusten arvioidaan olevan 5,2 miljoonaa euroa. Sairaansijoja uusissa tiloissa tulee olemaan 184. Se on kuusi paikkaa vähemmän kuin aikuispsykiatrian nykyisissä tiloissa Pitkäniemessä. Muuton yhteydessä myös satojen ihmisten työpaikka siirtyy. Nykyisin Pitkäniemen aikuispsykiatria osastolla työskentelee kaikkiaan 458 henkilöä, joista 371 on hoitajia. Heidän on tarkoitus jatkaa työtään uusissa tiloissa. Lue myös: Pitkänniemen yli sata vuotta vanhat suojellut rakennukset aiheuttavat jopa turvallisuusriskin – psykiatriselle sairaalalle suunnitellaan 180 asiakkaan tiloja Taysiin Enemmän yhden hengen huoneita Hankkeen toiminnallinen projektipäällikkö Hannu Hunnakko sanoo potilaiden hyötyvän toiminnan siirtämisestä uusiin tiloihin. Yksi siirron suurista hyödyistä on Hunnakon mukaan se, että jatkossa psykiatrinen ja somaattinen hoito ja tutkimus sijaitsevat fyysisesti lähempänä toisiaan. – Aiemmin potilaat on kuljetettu taksilla tai ambulanssilla esimerkiksi konsultaatioon, röntgenkuvauksiin tai laboratoriokokeisiin Taysille. Jatkossa työntekijä liikkuu, ei potilas, Hunnakko summaa. Aikuispsykiatrian nykyisten, paikoin jo 120 vuotta vanhojen tilojen Pitkäniemessä on katsottu vastaavaan huonosti tulevaisuuden psykiatrisen hoidon tarpeisiin. Toiminnan jatkaminen tiloissa edellyttäisi laajaa peruskorjausta, jonka ei ole katsottu olevan kustannustehokasta. – Pitkäniemessä on osastoja, jotka ovat ikään kuin kahdessa kerroksessa. Se vaatii liikuntarajoitteisten potilaiden kannalta aina erityisjärjestelyjä, koska hissejä ei juuri ole. Tämän tyyppiset asiat liittyvät suoran ihan potilasturvallisuuteen. Uusien ja vanhojen tilojen osalta suuri muutos on myös potilashuoneiden koko. Pitkäniemessä suurin osa huoneista on tarkoitettu kahdelle tai kolmelle hengelle. Kaupissa potilashuoneita on 180 ja jokaisessa niistä tulee olemaan invamitoitetut suihku- ja WC-tilat potilaiden käyttöön. Huoneista 178 tulee olemaan yhden hengen huoneita. – Potilaan oma yksityisyys ja rauha korostuvat. Mahdollinen levottomuus ei leviä yksikössä, kun levottomat potilaat voivat vetäytyä omaan tilaansa. Osastoja uusissa tiloissa tulee Hunnakon mukaan olemaan kolmetoista ja sijoittuvat kolmen eri linja sisään. Vastaanottolinjalla tulee olemaan muun muassa vastaanottopoliklinikka ja kriisiyksikkö. Mielialalinjan yksiköissä puolestaan hoidetaan muun muassa masennus- ja syömishäiriöpotilaita. Linjaan kuuluu myös yksikkö, jossa annetaan erilaisia biologisia hoitoja, kuten psykiatrista sähköhoitoa. Kaikkiaan seitsemän yksikön psykoosilinjalla puolestaan hoidetaan erilaisia psykoosipotilaita. Linjalla tulee olemaan myös päihdeyksikkö ja oikeuspsykiatrian yksiköt. Hanke vaatii vielä ministeriön poikkeusluvan Aikuispsykiatrian uusien tilojen rakennushanke edellyttää myös vielä lopullisen sinetin sosiaali- ja terveysministeriöltä, kertoo Pirkanmaan sairaanhoitopiirin kehitysjohtaja Isto Nordback . – Kunnat ja kaupungit eivät saa päättää näin suurista investoinneista itse. Tähän mennessä poikkeuslupa on ollut virkamieskäsittelyssä hyvässä myötätuulessa. Toistaiseksi poikkeuslupaa ei ole myönnetty. Kesäkuun alussa auki on vielä myös se, millaiset kustannukset aikuispsykiatrian uusien tilojen tontista sairaanhoitopiirille muodostuu. Tiloille varattu tontti sijaitsee osittain Taysin, osittain Tampereen kaupungin omistamalla maa-alueella. Tampereen kaupungin asunto- ja kiinteistölautakunta päätti helmikuussa 2019 varata Arvo Ylpön kadun varrelta tonttialueen hankkeelle. Alue on varattu sairaanhoitopiirille helmikuuhun 2020 saakka. Vaihtoehtoja tonttilohkon suhteen on kaksi. Joko sairaanhoitopiiri voi vuokrata tontin 328 000 vuosihintaan tai ostaa sen omakseen. Nordbackin mukaan keskustelua tontin mahdollisesta ostosta ei ole toistaiseksi ole aloitettu. Psykiatrisen toiminnan siirtyessä Nokialta Tampereelle, Pitkäniemen sairaalalle jää vielä Taysin Kehitysvammahuollon palveluita ja toimintaa. Muuta Museoviraston suojelemien rakennusten kohtalosta ei Nordbackin mukaan vielä ole päätetty. Aikuispsykiatrian yksikkö siirtyy Nokian Pitkäniemestä Tampereen yliopistollisen sairaalan yhteyteen. Uudet , noin 29 500 bruttoneliömetrin kokoiset tilat sijoittuvat kolmeen kerrokseen Arvo Ylpön kadun varteen. Rakennuskustannusten arvioidaan olevan noin 97,5 miljoonaa euroa. Tiloissa tulee olemaan 13 osastoa, joilla on yhteensä 184 sairassijaa. Se on kuusi paikkaa vähemmän kuin nykyisissä tiloissa Pitkäniemessä. Osastojen toiminta jakaantuvat kolmeen linjaan. Sairassijamäärässä mitattuna suurin niistä on 98 paikalla psykoosilinja. Mielialalinjalla sairassijoja tulee olemaan 54 ja vastaanottolinjalla 32.